Masakr u Vrhpolju

Masakr u Vrhpolju kod Sanskog Mosta dogodio se 31. maja 1992. na mostu u naselju Vrhpolje, u blizini Sanskog Mosta. Srpske paravojne formacije dovele su bošnjačke civile iz okolnih naselja, pretežno iz Begića. Nakon što su ih pretukli, civili su na mostu likvidirani rafalnom paljbom. Pojedini su ubijani metkom u glavu, najčešće u predelu sljepoočnice.

Jedan od izvršilaca zločina bio je Jadranko Palija. Jedini preživjeli bio je Rajif Begić, koji je kasnije svjedočio pred Međunarodnim krivičnim sudom za bivšu Jugoslaviju protiv Radoslava Brđanina, Momčila Krajišnika, Momira Talića, a kasnije i protiv Ratka Mladića.

 Žrtve 
U ovom masakru ubijeno je 19 osoba. Preživjeli svedok Rajif Begić tokom svjedočenja pred Tribunalom opisao je detalje zločina na Vrhpoljskom mostu. Među ubijenima se nalazio i njegov brat Nedžad Begić.

Zarobljeni bošnjački civili iz okolnih naselja dovedeni su do mosta na rijeci Sani pod pratnjom srpskih vojnika koje je predvodio Jadranko Palija. Civili su primorani da se skinu, nakon čega je uslijedilo fizičko maltretiranje.

Prema svedočenju, Nenad Kaurin je naredio Midhatu Ceriću da skoči s mosta u rijeku. Kada se Cerić pojavio na površini nizvodno, četvorica vojnika su ga usmrtila rafalnom paljbom. Cerićevo telo je odnijela rijeka, a za njim je ostao trag krvi. Na sličan način su ubijeni i Midhat i Munir Begić.

Najmlađa žrtva bio je šesnaestogodišnji Enes Dizdarević, koga je hicem u glavu usmrtio Jadranko Palija, nakon čega ga je nogom gurnuo s mosta u rijeku.

 Reference 

Kategorija:1992. u Bosni i Hercegovini
Kategorija:Masakri u ratu u Bosni i Hercegovini
Kategorija:Masakri u Sanskom Mostu
Kategorija:Masakri nad Bošnjacima